b'\n_START_ARTICLE_\nHansel Mieth\n_START_PARAGRAPH_\nJohanna \xe2\x80\x9dHansel\xe2\x80\x9d Mieth (9. huhtikuuta 1909 \xe2\x80\x93 1998) oli Saksassa syntynyt kuvajournalisti, joka ty\xc3\xb6skenteli Life-lehdelle. H\xc3\xa4n kuvasi tunnetuimmissa otoksissaan yhdysvaltalaisia ty\xc3\xb6v\xc3\xa4enluokkaisia ihmisi\xc3\xa4 1930- ja 1940-luvuilla._NEWLINE_15-vuotiaana Mieth karkasi kotikyl\xc3\xa4st\xc3\xa4\xc3\xa4n tulevan aviomiehens\xc3\xa4 Otto Hagelin (1909\xe2\x80\x931973) kanssa. Muutamaa vuotta my\xc3\xb6hemmin he muuttivat Yhdysvaltoihin, jossa he ty\xc3\xb6skenteliv\xc3\xa4t Suuren laman aikana maataloust\xc3\xb6iss\xc3\xa4. He hankkivat k\xc3\xa4ytetyn Leica-kameran, jolla alkoivat kuvata tapaamiaan maaty\xc3\xb6l\xc3\xa4isi\xc3\xa4. Life-lehti palkkasi Miethin vuonna 1937. H\xc3\xa4nt\xc3\xa4 ennen Lifess\xc3\xa4 oli ty\xc3\xb6skennellyt vain yksi naispuolinen valokuvaaja, Margaret Bourke-White. Samaan aikaan Miethin kanssa Lifelle kuvasi my\xc3\xb6s Robert Capa, jonka kanssa Mieth yst\xc3\xa4vystyi. Toisen maailmansodan aikana Mieth ja Hagel siirtyiv\xc3\xa4t syrj\xc3\xa4iselle seudulle Pohjois-Kaliforniaan, koska Hagelilla ei ollut Yhdysvaltain kansalaisuutta ja h\xc3\xa4nen piti v\xc3\xa4ltell\xc3\xa4 internoiduksi joutumista._NEWLINE_Sotavuosina Mieth valokuvasi Yhdysvaltain yll\xc3\xa4pit\xc3\xa4mille internointileireille vietyj\xc3\xa4 japanilaisia. 1950-luvulla h\xc3\xa4n menetti ty\xc3\xb6ns\xc3\xa4, koska ei oman kertomansa mukaan suostunut ilmiantamaan tovereitaan ep\xc3\xa4amerikkalaista toimintaa tutkivalle komitealle. Asiasta on jonkin verran ristiriitaista tietoa, mutta joka tapauksessa sek\xc3\xa4 Mieth ett\xc3\xa4 Hagel olivat useiden vuosien ajan FBI:n tarkkailemien henkil\xc3\xb6iden listalla. T\xc3\xa4m\xc3\xa4n j\xc3\xa4lkeen Mieth ja Hagel eliv\xc3\xa4t maatilallaan, jossa Mieth harrasti toisinaan taidemaalausta._NEWLINE_Kuvajournalismin kulta-aikana 1930\xe2\x80\x931950-luvuilla Miethin t\xc3\xb6it\xc3\xa4 julkaistiin kuvalehdiss\xc3\xa4 maailmanlaajuisesti. Vuonna 2003 sai PBS-kanavalla ensi-iltansa h\xc3\xa4nest\xc3\xa4 kertova dokumentti Vagabond Photographer. Saksalainen Zeitenspiegel-osuuskunta jakaa vuosittain Hansel Miethin mukaan nimetyn journalistipalkinnon.'